ועדת הכנסת, כנסת 18, פרוטוקול מספר 1, 2009-02-25 09:30

גדעון סער: תודה רבה.

גדעון סער: מכובדי יושב ראש הכנסת בפועל, חבר הכנסת מיקי איתן, מכובדי המזכיר, המנכ"ל, חברי הכנסת, אני מודה לכם על הבחירה.

גדעון סער: זה קצת דז'ה וו כי עשיתי את זה לפני שש שנים.

גדעון סער: הודעתי בישיבתה האחרונה של סיעת הליכוד, שלמרות שהוועדה המסדרת היא בנעליה של ועדת הכנסת עד להקמתה של ועדת הכנסת, שאין לי כוונה להיות חבר בוועדת הכנסת בקדנציה הקרובה, למרות שמאוד נהניתי בה בשש השנים האחרונות.

גדעון סער: נתקדם בסדר היום.

גדעון סער: דבר הפרוצדוראלי הראשון שאנחנו צריכים לעשות הוא לאשר את הרכב הוועדה המסדרת, כך שבכינוס המליאה הקרוב, ביום שני, מליאת הכנסת תוכל לאשר אותו.

גדעון סער: אקרא את רשימת החברים, כפי שהועברה למזכיר על ידי הסיעות השונות כהרכב מוצע.

גדעון סער: המפתח קבוע על פי חוק הכנסת, דהיינו שכל סיעה שמונה ארבעה חברים יהיו לה חברים בוועדה ומהסיעות היותר קטנות – יש שלוש כאלה – יהיו נציגים במעמד של משקיפים.

מוחמד ברכה: זה נוהג או תקנות?

איל ינון: זה חוק הכנסת.

גדעון סער: יושב ראש הוועדה – חבר הכנסת גדעון סער; נציגי סיעת קדימה: חברי הכנסת צחי הנגבי, יואל חסון, עתניאל שנלר, שלמה מולה, רונית תירוש, יוחנן פלסנר וזאב ביילסקי; נציגי סיעת הליכוד: אנוכי, חברי הכנסת יולי אדלשטיין, גילה גמליאל, זאב אלקין, יריב לוין, כרמל שאמה, אופיר אקוניס; נציגי סיעת ישראל ביתנו: חברי הכנסת רוברט אילטוב, דוד רותם, אורלי לוי אבקסיס, חאמד עמר; נציגי סיעת העבודה: חברי הכנסת אופיר פינס, איתן כבל ואורית נוקד; נציגי סיעת ש"ס: חברי הכנסת יעקב מרגי, אמנון כהן וחיים אמסלם; נציג סיעת יהדות התורה – חבר הכנסת גפני; נציג סיעת רע"מ-תע"ל – חבר הכנסת אחמד טיבי; נציג סיעת האיחוד הלאומי - חבר הכנסת אורי אריאל; נציג סיעת חד"ש – חבר הכנסת מוחמד ברכה.

גדעון סער: במעמד של משקיפים יהיו חברי הכנסת הבאים: מטעם סיעת מרצ חבר הכנסת אילן גילאון; מטעם סיעת "הבית היהודי" חבר הכנסת זבולון אורלב; מטעם סיעת בל"ד חבר הכנסת ג'מאל זחאלקה.

גדעון סער: אני מבקש להביא לאישור הוועדה את ההרכב המוצע.

גדעון סער: מי בעד?

גדעון סער: מי נגד?

גדעון סער: הצבעה בעד ההרכב המוצע – פה אחד נגד – אין ההרכב המוצע התקבל.

גדעון סער: תודה רבה, ההרכב אושר פה אחד ואני מבקש שהוא יובא לאישור המליאה בישיבתה ביום שני הקרוב.

גדעון סער: ג.

גדעון סער: פעילות הכנסת עד למועד הרכבת הממשלה הסעיף הבא בסדר היום הוא פעילות הכנסת עד למועד הרכבת הממשלה.

גדעון סער: אנחנו נמצאים בתקופת ביניים שבה הכנסת מחויבת לפעילות, ומצד שני באופייה היא תמיד פעילות יותר מוגבלת.

גדעון סער: יש גם דברים שאי-אפשר לעשות בתקופה הזאת.

גדעון סער: יש לי מספר רעיונות, אבל אני מציע שאעביר את השרביט ליושב ראש הכנסת בפועל, חבר הכנסת מיכאל איתן, שיפתח את הסעיף הזה.

מיכאל איתן: בוקר טוב לכולם, שיהיה לכם ולסיעות שאתם מייצגים בהצלחה.

מיכאל איתן: הכנסת נמצאת היום בסיטואציה קצת בעייתית.

מיכאל איתן: מצד אחד, שיטת הממשל שלנו, שהיא דמוקרטיה פרלמנטרית, מייצרת מצב שבו פונקציות רבות של עבודת הכנסת הן לעומתיות מול ממשלה.

מיכאל איתן: דבר ראשון, במציאות שלנו הממשלה מגיעה לכנסת כל שבוע לקבל אמון או אי-אמון.

מיכאל איתן: זה עיסוק שלם של הכנסת גם, בהצבעות וגם סביב ההצבעות.

מיכאל איתן: נושא שני שבו הכנסת עסוקה – חקיקה - בתוקף המשטר הקואליציוני מותנה בקיומה של הממשלה.

מיכאל איתן: נושא שלישי שהוא חשוב זה בקרה על פעולות הממשלה: שאילתות, הצעות לסדר, כל תהליך העבודה בוועדות.

מיכאל איתן: גם כאן, כשאין ממשלה הדברים לא יכולים להתבצע.

מיכאל איתן: מצד שני, אני שומע רחשים בציבור שמדברים על כך שהכנסת לא פעילה כבר תקופה מאוד ארוכה, ומה עושים חברי הכנסת.

מיכאל איתן: הנה, הכנסת כבר מתכנסת והם לא עובדים.

מיכאל איתן: אני לא חושב שאנחנו צריכים להיגרר למצב שבו נעשה את עצמנו עובדים, אבל אני כן חושב שצריך לנסות למצות את המרב מהתנאים שבהם אנחנו נמצאים, ולעשות דברים שהם כחלק מתפקידה של הכנסת, שיהיה בהם תוכן ושייעשו בצורה רצינית.

מיכאל איתן: יש דברים שבאים באופן טבעי.

מיכאל איתן: יש ימים שהכנסת מציינת באופן שגרתי בכל שנה, אם הם נופלים בתקופה הזאת אז ברור שנציין אותם ואפילו נוכל להקדיש יותר זמן ועומק לדיון.

מיכאל איתן: יש, לא עלינו, גם אזכרות.

מיכאל איתן: גם אלה דברים שיתפסו מקום ונוכל בהם למלא תוכן טבעי שהכנסת עוסקת בו.

מיכאל איתן: ביקשתי, ביוזמת מזכיר הכנסת, לגלגל רעיון שנראה לי ואולי יכול להפוך לנוהג בהמשך.

מיכאל איתן: זו תקופה שממשלה מסיימת את תפקידה.

מיכאל איתן: אנחנו יכולים לקיים דיונים, להזמין את השרים, וכל שר יוכל לסקור את תקופת פעילותו, לתת מעין דין וחשבון ולקיים מול הכנסת דיאלוג רציני על ענייני מדיניות.

מיכאל איתן: הם ייתנו ראייה יותר רחבה, לא של בעיות ספציפיות אלא מעין סיכום ונקודת תצפית של שר מה הממשלה והמדינה צריכות לעשות בתחומי הפעילות של משרדו, כאשר ממול יבואו חברי הכנסת ויציגו את עמדותיהם ואת גישתם, כל אחד על פי דרכו.

מיכאל איתן: אלה הם, פחות או יותר, הדברים.

מיכאל איתן: נושא החקיקה – חשבתי שאם יש חוקים שאינם שנויים במחלוקת - יש שם עבודת חקיקה אבל הרעיון של העברת החוק אינו שנוי במחלוקת - אולי אפשר יהיה להביא אותם כבר.

מוחמד ברכה: הוועדה המסדרת יכולה לפטור חוקים מחובת הנחה?

מיכאל איתן: עם זה נמתין.

מיכאל איתן: אל"ף, אין חוקים, יש בסך הכול חוק אחד.

מיכאל איתן: בי"ת, מי יציג אותו ואיך יציג אותו – הנושא הזה בעייתי.

מיכאל איתן: אם יש רעיונות או הצעות, זו ההזדמנות.

מיכאל איתן: אשמח לשמוע ונעבד הצעה.

מיכאל איתן: לשם הסדר הטוב, יהיו הרבה אירועים שהכנסת צריכה להשתתף בהם, אני רוצה לבקש מכם שתסכימו לקבל גם את השליחות הזאת ולייצג את הכנסת.

גדעון סער: תודה, אדוני היושב ראש.

גדעון סער: אנצל את ניהול הישיבה כדי להציג מספר רעיונות, ואחר כך אאפשר לחברי הכנסת להציג רעיונות נוספים.

גדעון סער: אני חושב שיש כמה דברים שאנחנו יכולים לעשות בתקופת הביניים.

גדעון סער: אחד, חקיקה ממשלתית שתביא הממשלה היוצאת, שהיא אינה שנויה במחלוקת.

גדעון סער: יש חוק אחד שאמרו לי עליו עכשיו, שהוא תיקון פקודת מס הכנסה לצורך כניסה ל-OECD, וזה נראה לי מצוין וחשוב להביא את זה.

גדעון סער: אני מציע שנעשה – כמובן, שזה לא פורמלי - מה שעשינו בסוף הקדנציה הקודמת, שהייתה ועדת הסכמות ממני ומחבר הכנסת חסון, אני מבין שעכשיו זה חבר הכנסת הנגבי.

גדעון סער: נקים ועדה כזאת כדי להגיע להסכמה בכל דבר כזה.

גדעון סער: כל דבר הגיוני בוודאי נברך עליו, כי אין טעם לעכב דברים שלא שנויים במחלוקת.

גדעון סער: חשבתי – זאת לא עמדה סופית אבל אני מרשה לעצמי להגיד אותה בקול רם – שלגבי חקיקה ממשלתית לא קונטרוברסלית שעברה בקריאה ראשונה, אם נרצה לקיים דיונים להחלת דין רציפות - - -

מוחמד ברכה: איפה תעשה את זה?

גדעון סער: קודם כול, לא תהיה לנו בעיה בכספים וחוץ וביטחון, ויש חקיקה שנוגעת לוועדת הכספים בתחומים הפיסקליים.

גדעון סער: באותו פורום הסכמות אנחנו יכולים להגיד שאנחנו מקדמים את זה, ואני חושב שנחלץ פקק לעתיד.

יצחק הרצוג: מה עם התחומים האחרים?

גדעון סער: מיד.

גדעון סער: אני חושב שבשבוע הבא נקים ועדות זמניות של כספים וחוץ וביטחון, ואני חושב שמידה סבירה של הצעות לסדר בתחום שתי הוועדות האלה אפשר להעלות על סדר היום.

גדעון סער: נראה לי הגיוני מאוד שיהיה דיון בוועדת הכספים בנושא המפעלים במצוקה, אחרי שהמליאה דנה בזה.

מיכאל איתן: אם יהיו נושאים רלוונטיים – ויש נושאים רלוונטיים - בטוח שנעלה אותם.

מיכאל איתן: זה מובן מאליו שהיה צריך להיאמר ולא אמרתי.

מיכאל איתן: המדינה נמצאת בבעיות כלכליות, אם נוכל לקיים דיון ויבוא שר - נעשה את זה.

מיכאל איתן: אם תהיה התפתחות מסוימת בנושאים מדיניים – הכנסת תקיים דיונים.

מיכאל איתן: על זה אין ויכוח.

מוחמד ברכה: מה המניעה לקיים הצעות דחופות?

גדעון סער: הצעתי, איפה, היא לקיים דיונים בהצעות דחופות, אולי במינון שונה מהרגיל, בתחומים של הוועדות הזמניות שנקים.

גדעון סער: נקודה שלישית, יש אירועים.

גדעון סער: אני כבר מבקש, אדוני היושב ראש, ואני מניח שזה על דעת כל הסיעות, שהכנסת תציין את יום האישה הבינלאומי שחל ב-8 במרץ.

גדעון סער: אמנם זה יוצא ביום ראשון, אז הכנסת יכולה לציין את זה ב-9 במרץ.

גדעון סער: אנחנו תמיד עושים את זה.

גדעון סער: עכשיו אמר לי המזכיר ששבוע אחרי זה חל יום המדע הבינלאומי, שזה תחום שקרוב ללבך.

גדעון סער: אלה הנקודות שעליהן חשבתי ואני מבקש להעביר את רשות הדיבור לחברי הכנסת.

גדעון סער: הראשון, חבר הכנסת אילן גילאון מסיעת מרצ.

גדעון סער: בבקשה.

אילן גילאון: יש מצב של דברים שיהיו עקרים מבחינת הדיון ואולי חבל לעשות אותם.

אילן גילאון: מצד שני, חבל שנהפוך למכון מחקר או מתנ"ס, שנשמע הרצאות מפי שרים על מדיניותם.

אילן גילאון: גם בעבר, כפי שאני זוכר, לא תמיד היה קשר בין מה שאנחנו מדברים לבין הזרוע המבצעת.

אילן גילאון: אבל נושאים דחופים לסדר היום, כפי שפניתי אליך בנושא "פרי גליל" צריך להעלות על סדר היום.

אילן גילאון: בסך הכול החיים מתרחשים, הכנסת צריכה לפעול ולהבליט דברים שקיימים.

אילן גילאון: לכן, אני חושב שהצעות דחופות לסדר היום צריכות להתקיים על פי בקשתם של חברי הכנסת, זה אפילו לא פחות חשוב מיום האישה הבינלאומי.

גדעון סער: ההערה שלך לגבי יום האישה הבינלאומי, אפשר לפרש אותה כהסתייגות.

אילן גילאון: לא, אמרתי שזה לא פחות חשוב.

אילן גילאון: זו לא הסתייגות.

אחמד טיבי: דרך אגב, אצלם ברשימה אין נשים.

אילן גילאון: למי שיש בעיה יכול לתקן את ההצבעה שלו בפעם הבאה.

אילן גילאון: דרך אגב, אין מפלגה שבה משוריינות כל כך הרבה נשים על מקום של - - -

ג'מאל זחאלקה: לא נכון, אנחנו המפלגה עם השריון הכי גבוה – שליש.

גדעון סער: אני מבקש להפסיק את ההתנפלות על מרצ, היא כבר ספגה מספיק בשבועות האחרונים.

גדעון סער: אני רוצה לברך את סיעת בל"ד על כך שהיא כללה ברשימתה אישה במקום ריאלי, שגם נבחרה.

גדעון סער: חבר הכנסת שלמה מולה, בבקשה.

שלמה מולה: אדוני היושב ראש, חברי הכנסת, אני חושב שבתקופה הזאת אנחנו לא יכולים שלא לקיים ועדת עבודה ורווחה זמנית.

שלמה מולה: אני חושב שגם הצונאמי הכלכלי, גם הקשיים היומיומיים של האנשים, פיטורי העובדים, מחייבים את חברי הכנסת לעבוד.

שלמה מולה: היושב ראש בפועל של הכנסת, חבר הכנסת מיקי איתן אמר, שכאילו יש בציבור תחושה שחברי הכנסת לא עובדים.

שלמה מולה: תראו מה הולך לקרות - עוד מעט אנחנו יוצאים לחופשת פסח.

שלמה מולה: בשבוע הבא או בעוד שבועיים תוצג הממשלה – או לא - ואנחנו לא יכולים להיות משותקים.

שלמה מולה: כמו שהציג יושב ראש הוועדה, שנושאי הביטחון והכספים חשובים, הנושאים החברתיים לא פחות חשובים מהנושאים הביטחוניים והכלכליים.

שלמה מולה: אדוני היושב ראש, אני מציע להביא להצבעה את הקמת ועדת העבודה והרווחה הזמנית, שכל הנושאים החברתיים יהיו מתועלים גם במסגרת הצעות דחופות לסדר, שיהיו נידונים.

שלמה מולה: יכול להיות שנושאים שקשורים לחקיקה לא יידונו, אבל נושאים שהם בנפשה של החברה כרגע - - -

גדעון סער: תודה, חבר הכנסת מולה.

גדעון סער: הרשות שלנו, כוועדה מסדרת, לפי סעיף 2א(ה) לחוק הכנסת היא למנות שתי ועדות זמניות: כספים וחוץ וביטחון.

גדעון סער: הוגבלנו על ידי המחוקק.

גדעון סער: מבלי למעט בחשיבות הנושאים שהעלית, ההצעה הפרקטית שלי היא שבתקופת הביניים הקצרה – אני מודיע שהיא תהיה קצרה כי אנחנו מתכוונים להקים ממשלה במהירות - הנושאים הללו יידונו בוועדת הכספים הזמנית.

יצחק הרצוג: גם ענייני הביטוח הלאומי?

גדעון סער: כן.

גדעון סער: הדובר הבא הוא חבר הכנסת גפני.

גדעון סער: בבקשה.

משה גפני: אדוני היושב ראש, אדוני יושב ראש הכנסת בפועל, אני שמח בכל פעם מחדש על זה שמגיעים חברי כנסת עם כוונות טובות, אני משתדל להיות ביניהם.

משה גפני: הכוונות הטובות לעשות בתקופה הזאת דברים, שבאמת צריך לעשות, מהר - אני לא חושב שזה נכון וראוי.

משה גפני: דרך אגב, אפשר לעשות גם את הכנסת זמנית מכיוון שכל הזמן יש בחירות.

משה גפני: גם כשיש ממשלה ושרים שזה התפקיד שלהם, אנחנו יודעים את הבעיות שקיימות.

משה גפני: הלוואי ומתי שהכנסת תפעל באופן קבוע ותהיה ממשלה, שהדברים ייעשו כפי שצריך.

גדעון סער: זה תלוי גם בגמישות שתגלו במהלך המשא ומתן.

משה גפני: גם אתם.

משה גפני: זה לא תלוי רק בנו.

משה גפני: אנחנו רק סיעה קטנה, אתם סיעה גדולה.

משה גפני: זה תלוי בגמישות שלכם.

ג'מאל זחאלקה: מנהלים פה משא ומתן עכשיו?

משה גפני: אנחנו מדברים באופן עקרוני.

משה גפני: המחוקק לא סתם אמר ששתי הוועדות הזמניות יהיו ועדת הכספים וועדת החוץ והביטחון.

משה גפני: יש דברים שהמדינה חייבת להמשיך לתפקד בהם.

משה גפני: ועדת הכספים מאשרת דברים שחייבים לאשר אותם וועדת החוץ והביטחון חייבת לתפקד.

משה גפני: כל הדברים שהם באמת חשובים, כמו ביטוח לאומי, ניתן להעביר לוועדת הכספים הזמנית.

משה גפני: אני מתקומם כאשר מגיעים לוועדה המסדרת ומתחילים להגיד שהתקשורת אומרת שאנחנו לא עובדים.

משה גפני: אני חבר כנסת מן המניין, אני לא שר ולא שום דבר.

משה גפני: בכל התקופה הזאת עבדתי כמו חמור.

משה גפני: מה זאת אומרת לא עובדים?

משה גפני: מה, ישבנו בבית?

משה גפני: מישהו מאתנו לא עבד בתקופה הזאת בגלל שהכנסת לא עבדה?

משה גפני: הלוואי שהרבה עובדים במשק היו עובדים כמו שאנחנו עבדנו בתקופה הזאת.

משה גפני: אני מבקש ממך, אדוני יושב ראש הכנסת בפועל, שלא על חשבון זה שהתקשורת אומרת שעד עכשיו הכנסת לא התכנסה ושוב היא יוצאת לפגרה, לא לשנות את סדרי הבית עכשיו כשאנחנו מתקרבים לערב פסח.

משה גפני: יש פה עובדים, יש פה מנהלי סיעות - - -

גדעון סער: עוד לא הגענו לפורים.

משה גפני: מאה אחוז, אבל אני כבר מתחיל לשמוע את הרחשים, שאני מכיר מתמיד.

משה גפני: לא יכול להיות שבגלל שלמישהו יש פחד מהתקשורת שאומרת שלא עבדנו עד עכשיו אז עכשיו נעבוד.

משה גפני: עוד מעט גם נעבוד בחול המועד.

משה גפני: לא מסכים לזה.

משה גפני: אני מבקש שתיתן את הדעת על העניין.

שלמה מולה: אבל אפשר לעבוד עד יום לפני פסח.

משה גפני: אתה יכול לעבוד ואני עובד.

משה גפני: אני גם עובד בחול המועד.

משה גפני: אבל לא יכול להיות מצב שנעשה פה משהו כאילו.

משה גפני: לא תהיה ממשלה, לא יהיו שרים, השרים הקיימים היום בלאו הכי עוזבים את תפקידם, לפחות חלקם.

משה גפני: בשביל נעסיק את העובדים, נביא מאות אנשים שיעבדו בערב פסח.

משה גפני: אני מתנגד לזה, ושהתקשורת תתקוף אותי על זה, שאני דואג לעובדים בערב פסח.

דוד רותם: הרב גפני, ראיתי היום את "יתד נאמן" ולא כתוב שם שום דבר על העניין.

דוד רותם: מה אתה כועס כבר?

משה גפני: תעשה לי טובה, יום אחד שיעבור בלי שתזכיר את "יתד נאמן".

משה גפני: יום אחד.

גדעון סער: תודה לחבר הכנסת גפני.

גדעון סער: אני מבקש מכולם לכבד את הדוברים ולהקשיב לדבריהם, ומהדוברים אני מבקש לקצר כי רבים נרשמו.

גדעון סער: חבר הכנסת ברכה, בבקשה.

מוחמד ברכה: אני רוצה להמשיך את דבריו של חבר הכנסת גפני.

מוחמד ברכה: גם כאדם בעל ניסיון כמוהו בבית הזה, לא צריך ללכת סחור-סחור אחרי הצטדקויות והתנצלויות, שצריך למצוא חן בעיני מישהו.

מוחמד ברכה: אנחנו עושים את העבודה על פי הסדר של הכנסת, על פי הנוהג הקיים, על פי התקנות.

מוחמד ברכה: מי שחושב שעבודתו של חבר הכנסת - אני אומר את זה במיוחד לחדשים – היא רק בין כותלי הבית טועה ומטעה.

מוחמד ברכה: לכן אני לא מציע, אדוני יושב ראש הכנסת בפועל, שהחשיבה שלנו איך לעשות ומה לעשות תהיה בגלל שמישהו שם משקפת מעל הראש שלנו ואומר מה אנחנו אמורים לעשות או לא לעשות.

מוחמד ברכה: עיקר העבודה בשבועות האלה היא הרכבת הממשלה, וכתוצאה מכך הרכבת ועדות הכנסת.

מוחמד ברכה: זו עבודה.

מוחמד ברכה: זה אמור לשרטט את תווי פניה של הכנסת בקדנציה הבאה כולה וזה לא דבר של מה בכך.

מוחמד ברכה: אבל בכל זאת, המליאה צריכה להתקיים, והיא לא צריכה להתקיים ככלי ריק.

מוחמד ברכה: אני מציע להתמקד בשני דברים; דיברת על שרים יוצאים שיבואו לכנסת.

מוחמד ברכה: יש פורמולה קיימת בכנסת של שעת שאלות ואז חברי הכנסת יוכלו לשאול.

מיכאל איתן: נרחיב את זה, נשנה.

מוחמד ברכה: אפשר לשפר את זה אבל הבסיס קיים, לא צריך להמציא את הגלגל בעניין הזה.

מוחמד ברכה: אני חושב שחשוב שיגידו השרים מה הם לא עשו, מה לא הספיקו לעשות.

מוחמד ברכה: דבר שני, אדוני יושב ראש הוועדה המסדרת, אני חושב שאין שום מניעה תקנונית או חוקית לקיים את המנגנון של הצעות דחופות לסדר היום.

מוחמד ברכה: גם כשמעבירים לוועדה מעבירים לוועדה הרלוונטית, וכשתקום היא תטפל בעניינים האלה.

מוחמד ברכה: ההצעה של חבר הכנסת גילאון היא בכיוון הנכון, שבבוא העת תבוא לוועדת הכלכלה, ועדת העבודה והרווחה או ועדה אחרת.

מוחמד ברכה: אני חושב שצריך לתת משקל רציני לנושא של יום האישה ב-8 במרץ, ואפילו לחשוב מעבר לטקס שיתקיים במליאה, בהשתתפות של ארגוני נשים.

מוחמד ברכה: בשנים האחרונות היום הזה קיבל מעמד חשוב.

מוחמד ברכה: לפני הרבה שנים רק אנחנו חגגנו אותו, אף אחד בישראל לא התייחס לשאלה הזאת.

מוחמד ברכה: אני חושב שיש לתת לזה מקום גם מעבר לנושא הטקסי, הפורמלי, במליאה.

מוחמד ברכה: תודה רבה, אדוני.

גדעון סער: תודה.

גדעון סער: חבר הכנסת אורלב, בבקשה.

זבולון אורלב: תודה.

זבולון אורלב: בקשר להצעה של יושב ראש הכנסת בפועל, אני סבור שאם יאפשרו לשרים את זה, זו תהיה שעה של יחסי ציבור ונאומים ארוכים.

זבולון אורלב: אני לא רואה לזה תכלית.

זבולון אורלב: מאידך, הרעיון ביסודו הוא נכון, אם הכנסת תמקד את הדיון באותו משרד.

זבולון אורלב: קח את משרד החינוך, אפשר לדבר על 50 נושאים.

זבולון אורלב: כל שר יבחר את התחום שנוח לו, ולכן אני מציע שההצעה הטובה שלך תבוא לידי ביטוי בכך שמי שקובע את הנושא – נשיאות הכנסת או הוועדה המסדרת - ישתדל למקד את הנושא שעליו מדברים.

זבולון אורלב: הערה שניה, גם אני תומך בעניין של הצעות דחופות לסדר היום.

זבולון אורלב: הכנסת לא יכולה להיות אדישה בגלל בעיה תקנונית.

זבולון אורלב: התקנון איננו מגביל הצעות דחופות.

זבולון אורלב: יש יתרון גדול מאוד להצעה דחופה, שהכנסת מגיבה על אירועים שונים.

זבולון אורלב: למרות שאתה יכול לכוון כל דבר לוועדת הכספים או לוועדת החוץ והביטחון, אבל בכל זאת יש נושאים שונים.

זבולון אורלב: אם מדברים על עליית פשיעת הנוער – את זה אי-אפשר לכוון לא לוועדת הכספים ולא לוועדת החוץ והביטחון, אבל צריך לדון בדבר הזה כי יש נתונים מאוד מדאיגים בעלייה בפשיעת נוער וכך גם בנושאים נוספים, כמו תאונות דרכים.

מיכאל איתן: סליחה.

מיכאל איתן: סדר היום נקבע על ידי יושב ראש הכנסת.

מיכאל איתן: השיחה כאן היא שיחה שביקשתי להכניס לסדר היום ביוזמתי על מנת לשמוע מכם, כי זה חשוב לי לקבל קשת רחבה של דעות איך לנהל ומה צריך לעשות.

מיכאל איתן: נתת דוגמה טובה – נניח שאנחנו מגישים עכשיו הצעה דחופה לטפל בתופעה של גידול בפשיעת נוער.

מיכאל איתן: איזה ערך יש לדיון כזה?

מיכאל איתן: אל"ף, זה לא דבר שאם אנחנו דנים בו מחר אז מחרתיים יש לזה איזושהי התייחסות.

מיכאל איתן: אין לנו שר שישיב ושייקח על עצמו אחריות למשהו.

מיכאל איתן: אנשים ישאלו: בסדר, מה ייצא מזה?

מיכאל איתן: על מה הם מדברים?

מיכאל איתן: מה הקשר בינם לבין המציאות בכלל?

מיכאל איתן: אין קשר.

מיכאל איתן: אנחנו נדבר, נגיד, אף אחד לא יענה לנו, אף אחד לא ייקח אחריות, לא תהיה החלטה שיש לה משמעות, אין ממשלה מאחור.

מוחמד ברכה: למה?

מוחמד ברכה: משרדי הממשלה קיימים.

מיכאל איתן: אבל המשרד הממשלתי לא יהיה כאן לענות לך.

מיכאל איתן: אין ועדה שאליה אפשר להעביר את זה.

מיכאל איתן: אז מה עשינו?

מיכאל איתן: במה נגמר הדיון הזה?

זבולון אורלב: גם בימים כתיקונם רוצים להעביר לוועדה הצעה רגילה או דיון.

זבולון אורלב: הוועדה לא מקיימת את הדיון מיד למחרת, וגם לא בשבוע שלאחר מכן.

זבולון אורלב: בדרך כלל חולפים שלושה שבועות, ארבעה שבועות, לפעמים גם ארבעה חודשים עד שהוועדה דנה בעניין, ואתה מנוסה בזה יותר ממני.

זבולון אורלב: אפשר לווסת.

זבולון אורלב: יש הצעות דחופות שחברי הכנסת מעלים או הצעות רגילות או דיון או לפי סעיף 86, שכל ראשי הסיעות מסכימים – יש כל מיני טכניקות של דיון, הכול על פי העניין.

זבולון אורלב: אפשר להעביר את זה לוועדה, היא תגיש מסקנות ותדון בזה.

זבולון אורלב: מה תעשה ועדת החינוך, למשל, בישיבה הראשונה לאחר שתקום?

זבולון אורלב: אין לה מה לעשות עדיין, אין חוקים, אין שום דבר.

זבולון אורלב: היא תדון באותן הצעות שבינתיים הצטברו על ידי המליאה והועברו אליה, וכך כל הוועדות האחרות תוכלנה לדון.

זבולון אורלב: אם האלטרנטיבה היא שהחיים במדינת ישראל ממשיכים והכנסת מנותקת ואיננה מגיבה, איננה מתייחסת, לא מעלה על סדר היום דברים שעומדים על סדר היום – אני חושב שזאת החמצה ולכן אני מציע את ההצעה הזאת.

זבולון אורלב: דבר שלישי שאני רוצה להציע – לא עברתי על החוק, אבל אני מבין שהחוק איננו מגביל את גודל הוועדות הזמניות.

מיכאל איתן: הוא מגביל, לגודל הקבוע בחוק.

זבולון אורלב: אני לוקח דבריי בחזרה.

גדעון סער: תודה רבה, חבר הכנסת אורלב.

גדעון סער: את הדוברים הבאים אני מתכוון להפלות לרעה ולתחם אותם במסגרת זמן שלא תעלה על שתי דקות לדובר.

גדעון סער: חבר הכנסת אלדד, בבקשה.

אריה אלדד: תודה, אדוני היושב ראש.

אריה אלדד: אינני יודע אם יש מניעה תקנונית לשרים להמשיך לענות על שאילתות גם אם הוגשו אליהם בכנסת הקודמת.

אריה אלדד: ראוי שינקו את השולחן.

אריה אלדד: יש מאות שאילתות שהוגשו ולא נענו, ואפשר לקבוע מסגרת זמנים.

אריה אלדד: גם אם חבר הכנסת לא נבחר, זה לא צריך ללכת אוטומטית לפרוטוקול.

אריה אלדד: אם יש דברים שראוי לענות עליהם, כדאי לענות.

מיכאל איתן: רעיון מעולה.

אריה אלדד: שתיים, הצעות דחופות צריכות לעלות בלי קשר אם יש ועדה או אין ועדה.

אריה אלדד: בניגוד למה שאמר היושב ראש בפועל של הכנסת יש שרים, ויכול להיות שיש דבר שאפשר לתקן מהיום למחר אם השר האחראי על פעילות משרדו ישמע את הדברים בדיון ויורה להציב תמרור באיזשהו מקום, למשל.

אריה אלדד: הלוא יש רציפות שלטונית, אינני רואה למה להגביל את ההצעות הדחופות רק לנושאים שבהם יקומו ועדות מיידיות.

אריה אלדד: ביחס לחקיקה, אני חושב שהוועדה המסדרת יכולה להיכנס לנעליה של ועדת הכנסת גם בנושא העלאה למליאה של החלת דין רציפות.

אריה אלדד: אם בוועדות יודעים שיש חוקים שהסתיימה העבודה עליהם, שהם לא תקציביים - אני מכיר חוק אחד לפחות, בוועדת העבודה, הרווחה והבריאות, שרק מטעמים טכניים לא עלה בפעם שעברה - אין שום סיבה לא להשלים את העבודה עליו.

גדעון סער: האם זה ניתן, גברתי היועצת המשפטית?

גדעון סער: האם הוועדה המסדרת יכולה להחיל דין רציפות?

ארבל אסטרחן: הוועדה שיכולה להחיל דין רציפות היא הוועדה הייעודית.

ארבל אסטרחן: מתקיים דיון בתוכן של ההצעה.

ארבל אסטרחן: לוועדה המסדרת אין סמכויות.

גדעון סער: מה שכן, אדוני מזכיר הכנסת, אני מציע לנסות מול מזכירי ועדות הכספים והחוץ וביטחון לגבי הצעות חוק ממשלתיות, לראות האם יש מאגר של דברים שהם גם חיוניים וגם ניתן להחיל עליהם דין רציפות, ואז נשקול.

גדעון סער: חבר הכנסת שנלר, בבקשה.

עתניאל שנלר: בשל לוח הזמנים אני מוותר על זכות הדיבור.

גדעון סער: תודה.

גדעון סער: חבר הכנסת אדלשטיין, בבקשה.

יולי יואל אדלשטיין: אדוני היושב ראש, אדוני יושב ראש הכנסת בפועל, אני מציע שלא נעשה את עצמנו עובדים, כפי שהיטבת להגדיר.

יולי יואל אדלשטיין: לצערי הרב, בחלק גדול מההצעות שאני שומע כאן אנחנו כן עושים את עצמנו עובדים.

יולי יואל אדלשטיין: עם כל הצורך המובן של הכנסת להזדהות עם האירועים הבוערים, ולא חסרים כאלה במשק המדינה, נדמה לי שהנאומים חוצבי הלהבות שלנו במליאה, כשאנחנו יודעים שמי שמתכוון להשיב לנו זה – לצורך הדוגמה - השר בניזרי או השר רפי איתן, נדמה לי שיש בזה טעם לפגם.

יולי יואל אדלשטיין: זאת בדיוק הכנסת שאני לא רוצה לראות; חבר כנסת שעולה ומרביץ נאום, ויודע ששום תכ'לס - - -

מוחמד ברכה: העיקר הנושא שעולה.

יולי יואל אדלשטיין: סמוך עליי שגם אגיע לפתרון.

אילן גילאון: מה ההבדל בין מה שהיה קודם לזה?

יולי יואל אדלשטיין: במסגרת הכנסת עצמה אנחנו יכולים לעשות דברים, אדוני, ואני לא רואה שום בעיה.

יולי יואל אדלשטיין: אני חושב שיותר נכון, במקום נאומים שאין להם שום תכלית, ללכת על הדברים שהזכרת כמו יום האישה הבינלאומי ויום המדע.

יולי יואל אדלשטיין: אם כל אלה שכל כך ששרים לעבוד לשם שינוי יכבדו את המליאה בנוכחותם – אני לא אומר 120, אבל 60 חברי כנסת שיהיו ביום כזה, כי ביום כזה אף פעם לא ספרתי יותר מ-15 חברי כנסת במליאה, וניהלתי כמה ימים כאלה.

יולי יואל אדלשטיין: אם 60 יכבדו את המליאה בנוכחותם זה כבר יהיה אירוע הרבה יותר טוב מאשר הצחוק הזה שיעשו מאתנו, שאנחנו מדברים אל שולחן ממשלה ריק או אל שרים שכבר מצאו את הצעת העבודה בשוק הפרטי וצריכים כביכול להשיב.

יולי יואל אדלשטיין: לגבי שאילתות – הרעיון של חבר הכנסת אלדד מצוין.

יולי יואל אדלשטיין: השרים צריכים לנקות את השולחן, זה מחובתם.

יולי יואל אדלשטיין: דבר אחרון, כולנו נבחרנו לכנסת.

יולי יואל אדלשטיין: יש אירועים בוערים במשק, אין שום בעיה שחברי הכנסת ייצאו לשטח, ייסעו למפעלים, יגיעו למקומות שיש בהם בעירה וידברו עם האנשים ויכירו.

יולי יואל אדלשטיין: תסלחו לי על הציניות, אבל בחלק גדול מהמקרים הנאום במליאה על חצור הגלילית למשל, אם אחר כך תבקש מחבר הכנסת – אני לא מתכוון בוודאי לאף אחד מהנוכחים – גם לנסוע לחצור הגלילית, הוא לא יידע אם הוא צריך להדרים או להצפין.

מוחמד ברכה: אל תגזים.

מוחמד ברכה: הרי היא נקראת "הגלילית", הוא יילך דרומה?

יולי יואל אדלשטיין: זה נראה נכון עכשיו להתלהם ולנאום.

יולי יואל אדלשטיין: אני חושש מאוד שזאת בדיוק הכנסת שאני לא רוצה לראות - ללא שום תכלית ורק עם נאומי הזדהות.

גדעון סער: תודה, חבר הכנסת אדלשטיין.

גדעון סער: חברת הכנסת נוקד, בבקשה.

אורית נוקד: ראשית, אני רוצה לברך את כולנו ולאחל לנו כנסת פורייה וטובה, שתשרת נאמנה את מדינת ישראל ואזרחיה.

אורית נוקד: נושא השאילתות הוא הנושא שצריך להיות בסדר היום של המליאה.

אורית נוקד: שאילתות ממוקדות, והן גם ייתנו את התשובה לדברים שעולים על סדר היום הציבורי.

אורית נוקד: אני רוצה לשאול האם הוועדה המסדרת, שמחליפה את ועדת הכנסת, יכולה להעביר חוקים שהיו בוועדה מסוימת לוועדת הכספים?

אורית נוקד: אסביר מדוע אני שואלת.

גדעון סער: היא לא יכולה, כי קודם צריך להחיל דין רציפות.

מיכאל איתן: אולי הכנסת הנוכחית לא רוצה לדון בחוק?

אורית נוקד: חבל.

מוחמד ברכה: תעזבו את עניין החקיקה.

מוחמד ברכה: זה יומרני מדי.

אורית נוקד: הכנסת הזו התברכה במספר גדול ביותר של נשים, ואני חושבת שיש סיבה לייחד מקום נכבד ליום האישה הבינלאומי שחל ב-8 במרץ.

אורית נוקד: אני רוצה לשאול, אדוני היושב ראש, הייתה הצעת חוק שבזמנו הובלנו, הצעת חוק שמכירה בהוצאות טיפול בילדים.

אורית נוקד: אני יודעת שזו הייתה שמקובלת על כל המפלגות שהתמודדו בכנסת הזו.

אורית נוקד: אולי את ההצעה הזו, שעברה כבר קריאה ראשונה, אפשר להעביר להצעת חוק ממשלתית כדי שניתן יהיה לקדם אותה ואולי אפילו להצביע עליה ביום האישה הבינלאומי?

גדעון סער: אני חושב שזה בלתי אפשרי, כי הממשלה היא זו שצריכה להגיש הצעות חוק ממשלתיות.

גדעון סער: צריך שתדון בזה הממשלה הבאה, ואני בוודאי אתמוך בחקיקה כזאת.

מיכאל איתן: בעיקרון אפשר להחיל רציפות גם על הצעות חוק שהיו פרטיות.

אריה אלדד: אם יש ועדה.

אורית נוקד: שהממשלה תגיש.

מיכאל איתן: איזו ממשלה?

אורית נוקד: הנוכחית.

אורית נוקד: המטרה היא חשובה.

גדעון סער: תודה, חברת הכנסת נוקד.

גדעון סער: חבר הכנסת מרגי, בבקשה.

יעקב מרגי: אדוני היושב ראש, חבריי, אני חושב שהכנסת צריכה לעבוד, התחילה לעבוד.

יעקב מרגי: הציבור רוצה לשמוע מה אנחנו אומרים.

יעקב מרגי: עזבו את הפרקטיקה, כל אחד יורד לרזולוציות.

יעקב מרגי: יש ועדות זמניות שהן קריטיות לקיום המדינה, יש לקיים אותן, להתחיל לעבוד.

יעקב מרגי: ניתקל בבעיות אז נעשה מקצה שיפורים.

יעקב מרגי: אני קורא לכל חברי הכנסת, זו אופנה בתחילת קדנציה שיש שמטיפים מוסר, מכים על השכם אחד של השני, מצטדקים.

יעקב מרגי: אנחנו לא חייבים לאף אחד כלום, עושים עבודתנו נאמנה.

יעקב מרגי: החדשים, שילמדו לפני שיגידו שהתדמית כזו או אחרת, כי העיתונאים קופצים על זה כמוצאי שלל רב.

יעקב מרגי: הכנסת לא צריכה הצטדקות.

יעקב מרגי: תתחילו לעבוד, נגיע לחגים ונכבד את החגים, נכבד כל דבר אחר וקדימה לעבודה.

משה גפני: אדוני היושב ראש, לא העליתי את נושא קיום הישיבה לזכרו של הרב רביץ, זכרונו לברכה, כיוון שאני מבין שאתה מתכוון לעשות את זה בכל מקרה.

מיכאל איתן: בימים הקרובים.

איל ינון: בתיאום עם המשפחה שלו.

משה גפני: בסדר גמור.

גדעון סער: חבר הכנסת רותם, בבקשה.

דוד רותם: מוותר.

גדעון סער: חבר הכנסת זחאלקה, בבקשה.

ג'מאל זחאלקה: מוותר.

גדעון סער: אדוני, השר הרצוג.

יצחק הרצוג: יש לי שתי הערות קצרות.

יצחק הרצוג: אני רוצה לומר לכם מזווית הממשלה שאנחנו נענים לאתגר שהציב בפנינו היושב ראש הזמני.

יצחק הרצוג: אני לא רואה בזה דבר של יחסי ציבור, חבר הכנסת אורלב.

יצחק הרצוג: אני חושב שנכון שבין שמשות נציג נושאים.

יצחק הרצוג: הסכמתי להציג את סוגיות הרווחה ואת הערכת המצב החברתית, ואני בטוח שתסכים לחלק מהדברים.

יצחק הרצוג: אני חושב שנכון וראוי שבתקופת הביניים הכנסת תשמע סקירות של שרים על דברים שהם בעלי משמעות, ולפתח סביבם דיון כדי שעם ישראל יידע לאן אנחנו הולכים.

יצחק הרצוג: הערה שניה, אני מסב את תשומת ליבכם לתענית אסתר.

יצחק הרצוג: לדעתי היא נופלת בסביבות יום האישה הבינלאומי ופורים.

יצחק הרצוג: יש נוהל בכנסת לגבי המועדים האלה, צריך לקחת אותו בחשבון.

גדעון סער: תודה רבה, אדוני השר.

גדעון סער: חבר הכנסת טיבי, בבקשה.

אחמד טיבי: תודה.

אחמד טיבי: אדוני היושב ראש, בכל כנסת תמצא את הכתב הפרלמנטרי הזריז וחבר הכנסת המזורז שיתנדב להשמיץ את הכנסת עוד לפני שהיא התחילה.

אחמד טיבי: אני מציע לחברי הכנסת החדשים להתאזר בסבלנות, לראות איך עובדת הכנסת, לא להצטדק, לא לרוץ - - -

אמנון כהן: הם עוד לא דיברו.

אחמד טיבי: דיברו, דיברו.

אחמד טיבי: אני יודע על מה אני מדבר.

אחמד טיבי: אל"ף, זו לא בושה שהכנסת תצא לחופשה.

אחמד טיבי: יש חברי כנסת שעד עכשיו לא נחו, אני אחד מהם.

אחמד טיבי: יש חברי כנסת שהם ראשי מפלגות, שהם בקשר יומיומי עם הציבור, מכתתים את רגליהם בכל יישוב ובכל כפר.

אחמד טיבי: אנחנו עובדים קשה, רבותיי.

אחמד טיבי: יש אנשים שיושבים בבתי קפה בתל אביב ונבחרים ברשימות גדולות, ובסופו של דבר מופתעים כשבאים לכנסת ורואים שלפעמים יש חופשות, יש חלון של שעתיים.

אחמד טיבי: זו קריאה קולגיאלית לחברי הכנסת.

אחמד טיבי: הנושא השני הוא הצעות דחופות ועבודת הכנסת.

אחמד טיבי: עצם העלאת נושאים היא אמירה של הכנסת.

אחמד טיבי: עצם העלאת הנושא של פיטורי עובדים, סגירת מפעלים – זו אמירה של הכנסת.

אחמד טיבי: הבעיה היא לאיזו ועדה להעביר?

אחמד טיבי: הרי במדינת ישראל הכול ביטחוני, אפשר להעביר את הכול לוועדת החוץ והביטחון.

אחמד טיבי: בכנסת רגילה מיד מעבירים לוועדה?

אחמד טיבי: הרי לפעמים מעבירים למליאה ולוקח חודשים עד שדנים בזה עוד פעם.

זבולון אורלב: לפעמים גם שנים.

עתניאל שנלר: חבר הכנסת טיבי, מותר להשמיץ את הכנסת?

אחמד טיבי: זו לא השמצה.

אחמד טיבי: יכול להיות שלאדוני אין חוש הומור.

אחמד טיבי: גם הנושא של שאילתות - אפשר להרחיב את המסגרת הזאת.

אחמד טיבי: מדובר רק בכמה שבועות, אפשר לצקת תוכן בשבועיים-שלושה האלה.

אחמד טיבי: אני מאחל למר נתניהו להצליח בהרכבת ממשלה בהרכב של 65.

אחמד טיבי: חשוב שליברמן יהיה שר החוץ של הממשלה הזו.

אחמד טיבי: זה חשוב, רבותיי.

גדעון סער: חבר הכנסת אלקין, בבקשה.

זאב אלקין: תודה רבה, אדוני.

זאב אלקין: אקצר, כי אין טעם לחזור על דברים שכבר נאמרו כאן.

זאב אלקין: אתייחס בקצרה לסוגיה שהתייחס אליה חבר הכנסת גפני, והיא סוגיית הפגרה.

זאב אלקין: אני חושב שאם מישהו ירצה לשקול את קיצור הפגרה כדאי לעשות את זה לא לפני הפסח אלא אחריו, כי אז התועלת בעניין הזה תהיה רבה הרבה יותר.

גדעון סער: אדוני כנראה שכח שהוא משתייך בכנסת הזאת לקואליציה שהוא מציע לקצר את הפגרה?

זאב אלקין: תודה רבה, אדוני היושב ראש.

זאב אלקין: לא שכחתי.

זאב אלקין: כחבר בקואליציה אני יודע שהקואליציה תצטרך לעסוק בתקציב, ולכן אם לשקול קיצור הפגרה צריכים לשקול את זה לכיוון הזה.

גדעון סער: תודה רבה.

גדעון סער: חבר הכנסת צחי הנגבי, בבקשה.

צחי הנגבי: לא הבנתי, ההליך של החלת דין רציפות על הצעות חוק, בין אם הצעות חוק של הממשלה או הצעות חוק שעברו בקריאה ראשונה בכנסת הקודמת, הוא דבר שניתן לעשות במהלך הזמן הזה?

גדעון סער: הוא ניתן, בשתי הוועדות הזמניות שנקים בשבוע הבא.

גדעון סער: אני מציע שנבחר דברים שאנחנו מסכימים עליהם, שהם לא קונטרוברסליים, ממשלתיים.

צחי הנגבי: יש הצעות חוק שעברו בקריאה ראשונה אצלי בוועדה, בתמיכה משותפת של קואליציה ואופוזיציה.

צחי הנגבי: הן ממתינות.

גדעון סער: אם אתה חושב שזה ראוי נדון בזה, ואם אין סיבה טובה למה לא להעלות את זה - נעלה את זה.

גדעון סער: זו דעתי, לפחות.

צחי הנגבי: מה עם הצעות חוק שהן לוועדות אחרות?

צחי הנגבי: למה המליאה לא יכולה להעביר אותן?

מיכאל איתן: כי אין ועדות.

גדעון סער: גם להחלת דין רציפות יש הודעה קודם.

איל ינון: צריך גם לקיים דיון בוועדה.

איל ינון: הוועדה צריכה לאשר שהיא רוצה.

גדעון סער: זה בסך הכול מתחיל את התהליך כרגע.

משה גפני: צריך גם התייחסות של הממשלה.

גדעון סער: תודה.

גדעון סער: חבר הכנסת אקוניס, בבקשה.

אופיר אקוניס: אדוני היושב ראש, אדוני יושב ראש הכנסת בפועל, הכנסת ה-18 התחילה לעבוד אתמול ואני מציע שנתחיל לעבוד מהיום.

אופיר אקוניס: חבר הכנסת טיבי, הולך לקרות כאן משהו מאוד נדיר: אני עומד להסכים אתך.

אופיר אקוניס: זו עומדת להיות הסכמה נדירה וחד-פעמית, כנראה.

אופיר אקוניס: אני מייחס את זה ליום הראשון שלי או ליום הראשון של הכנסת הזאת.

אחמד טיבי: אז כבר יש לנו 56 באופוזיציה.

גדעון סער: אל תבנה על זה.

אופיר אקוניס: אני חושב שחייבים לקיים הצעות דחופות לסדר.

אופיר אקוניס: "פרי הגליל" והמשבר הכלכלי הן בעיות שעומדות וקיימות, למרות השבוע שהמפעל קיבל.

אופיר אקוניס: אני גם שומע שירי הרקטות על יישובי הדרום איננו נפסק, למרות שהמינון נמוך יותר.

אופיר אקוניס: יום האישה מתקיים וגם יום השנה לפטירתו של ראש הממשלה מנחם בגין מתקיים ביום ראשון הקרוב, אפשר לקיים גם בנושא הזה ישיבה כלשהי.

אופיר אקוניס: אני מציע שנתחיל לעבוד, לפי המתכונת האפשרית בזמן ממשלת מעבר.

אופיר אקוניס: תודה.

משה גפני: למה לא לעשות על זה דיון סיעתי?

גדעון סער: בבקשה, אדוני היושב ראש.

מיכאל איתן: סדר היום נקבע על ידי יושב ראש הכנסת.

מיכאל איתן: יש כאן דעות נוגדות, אשתדל למצוא את המכנים המשותפים ובהתאם לזה, בהתייעצויות נוספות, גם לקבוע את סדר היום.

מיכאל איתן: אני מאוד מודה לכם.

גדעון סער: תודה, חבר הכנסת איתן.

גדעון סער: הכוונה היא שנבחר בשבוע הבא את שתי הוועדות הזמניות.

גדעון סער: במהלך היום-יומיים הקרובים נודיע לראשי הסיעות את המפתח לכל סיעה.

ג'מאל זחאלקה: מי זה "אנחנו"?

גדעון סער: מזכיר הכנסת.

גדעון סער: יש מפתח, אבל יש פורמולות שונות.

גדעון סער: אף אחד לא יקופח, וממילא זה יגיע לשולחן הזה.

גדעון סער: נבקש שהסיעות השונות יבחרו את הנציגים שלהן לוועדות הזמניות כדי שנוכל לבחור אותן פה ואחר כך במליאה בשבוע הבא.

גדעון סער: כמובן שנצטרך להגיע להסכמה לגבי ראשי הוועדות הזמניות.

גדעון סער: בעניין זה מתקיים דין ודברים.

ג'מאל זחאלקה: הערה לסדר.

ג'מאל זחאלקה: אם סיעה אומרת שהיא לא רוצה להיות בוועדה מסוימת אלא מעוניינים בוועדה אחרת.

ג'מאל זחאלקה: סיעתי, ואולי גם סיעות אחרות, לא רוצות להיות חברות בוועדת החוץ והביטחון אלא בוועדת הכספים.

ג'מאל זחאלקה: האם זה יילקח בחשבון?

גדעון סער: אני מבקש לדבר עם המזכיר או אתי בנושא הזה.

משה גפני: איך הפרוצדורה של בחירת הוועדות הזמניות?

גדעון סער: אני רוצה להזכיר לך שבראשות הוועדה המסדרת הקודמת היו נציגי סיעות ערביות בוועדת החוץ והביטחון הזמנית.

גדעון סער: בשלב הזה עוד לא היית חבר כנסת.

גדעון סער: זה לא דבר חדש.

משה גפני: איך הפרוצדורה?

גדעון סער: הפרוצדורה היא שנפנה לסיעות ונבקש מהן לבחור נציגים.

גדעון סער: נשתדל להגיע להסכמה.

גדעון סער: אני מתכוון לבוא בדברים גם עם חבר הכנסת הנגבי, שמייצג סיעה גדולה בכנסת, והסיעות עצמן יודיעו לנו מי ייצג אותן בוועדות הזמניות.

גדעון סער: אני מודה לכולם על השתתפותם ועל הערותיהם.

גדעון סער: תודה רבה, אני נועל את הישיבה.